
PATVIRTINTA 

Gargždų vaikų ir jaunimo laisvalaikio centro direktoriaus 2022 m. lapkričio 17 d.
d. įsakymu Nr. V1-126
GARGŽDŲ VAIKŲ IR JAUNIMO LAISVALAIKIO CENTRO
TAMO ELEKTRONINIO DIENYNO TVARKYMO NUOSTATAI

I SKYRIUS

PASKIRTIS

1. TAMO elektroninio dienyno tvarkymo nuostatai (toliau – Nuostatai) skirti Gargždų vaikų ir jaunimo laisvalaikio centro (toliau – Laisvalaikio centro) vidaus naudojimui. Nuostatai parengti vadovaujantis Lietuvos Respublikos švietimo ir mokslo ministro 2008 m. liepos 4 d. įsakymu Nr. ISAK-2008 (Lietuvos Respublikos švietimo, mokslo ir sporto ministro 2019 m. vasario 27 d. įsakymo Nr. V-170 redakcija) dėl „Dienynų sudarymo elektroninio dienyno duomenų pagrindu tvarkos aprašo“.
2. Nuostatai reglamentuoja Laisvalaikio centro TAMO elektroninio dienyno administravimo, tvarkymo, priežiūros ir dienyno sudarymo elektroninio dienyno duomenų pagrindu, jo išspausdinimo ir perkėlimo į skaitmeninę laikmeną tvarką. 
3. Laisvalaikio centras, rengdamas TAMO elektroninio dienyno tvarkymo nuostatus, vadovaujasi Informacinių sistemų, kuriomis tvarkoma informacija, susijusi su dokumentų valdymu, steigimo, kūrimo, modernizavimo ir likvidavimo tvarkos aprašu, patvirtintu Lietuvos vyriausiojo archyvaro 2013 m. birželio 18 d. įsakymu Nr. V-45 „Dėl Informacinių sistemų, kuriomis tvarkoma informacija, susijusi su dokumentų valdymu, steigimo, kūrimo, modernizavimo ir likvidavimo tvarkos aprašo patvirtinimo“, 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu. 
4. Mokinių ugdymo apskaita spausdintame dienyne nevykdoma.

5. Nuostatais vadovaujasi visi Laisvalaikio centro bendruomenės nariai.
II SKYRIUS

ORGANIZACINĖ STRUKTŪRA

6. Laisvalaikio centro TAMO elektroninio dienyno administravimą bei priežiūrą vykdo Laisvalaikio centro direktoriaus įsakymu paskirtas asmuo.
7. Laisvalaikio centro TAMO elektroninio dienyno administratorius (tvarkytojas):

7.1. sudaro iki rugsėjo 1 d. laikiną, iki spalio 1 d. nuolatinius pamokų tvarkaraščius ir teikia mokyklos direktoriui tvirtinti;

7.2. iki rugsėjo 20 d. parengia e-dienyną naujiems mokslo metams. Duomenys turi sutapti su Mokinių ir Pedagogų registrų duomenimis;

7.3. yra atsakingas už tai, kad būtų teisingai suvesta visa informacija, reikalinga elektroninio dienyno funkcionalumui: pamokų, mokinių atostogų laikas, mokytojų bei mokinių sąrašai ir kt.;

7.4. išdalina Laisvalaikio centro direktoriui, mokytojams, mokiniams, tėvams (globėjams) pirminius prisijungimo duomenis;

7.5. sukuria klases atitinkančias studijų/būrelių pavadinimus ir įrašo klasių vadovus, kuriais skiria studijų/būrelių mokytojus;

7.6. nuolat tikrina mokinių ir mokytojų sąrašus ir įrašo trūkstamus mokinius ir mokytojus, jeigu šių duomenų negalima importuoti iš mokinių ir darbuotojų duomenų bazių ir to neatlieka elektroninį dienyną administruojanti bendrovė;
7.7. mokinių ugdomąją veiklą vykdančiam asmeniui nutraukus darbo sutartį per mokslo metus, patikrina jo tvarkytą mokinių ugdymo apskaitą ir, jeigu reikia, perduoda ją tvarkyti kitam asmeniui;
7.8. ištaiso TAMO elektroniniame dienyne padarytas klaidas, netikslumus; 

7.9. vykdo TAMO elektroninio dienyno pildymo priežiūrą ir reikalingų ataskaitų parengimą pagal Laisvalaikio centro administracijos atstovų darbo pasiskirstymą (pareigybių aprašymus);

7.10. e-dienyno pranešimų pagalba skelbia dokumentus mokyklos direktoriaus nurodymu;

7.11. mokiniui išeinant iš mokyklos, elektroniniame dienyne ištrina mokinio pavardę;

7.12. teikia TAMO elektroninio dienyno vartotojams konsultacijas, jei negali to padaryti pats – kreipiasi į TAMO elektroninio dienyno sistemą administruojantį asmenį;
7.13. atlieka e-dienyno klaidų, nusiskundimų, pasiūlymų analizę ir teikia pasiūlymus dėl e- dienyno tobulinimo Laisvalaikio centro direktoriui ir e-dienyno sistemą administruojančiam juridiniam ar fiziniams asmeniui;

7.14. stebi ir kartą per pusmetį analizuoja mokytojų veiklą pildant e-dienynus,  analizuoja e-dienyno pildymo punktualumą, tikslumą ir teikia informaciją Laisvalaikio centro direktoriui. Tiria mokinių, mokytojų ir tėvų (globėjų, rūpintojų) e-dienyno naudojimo efektyvumą;
7.15. nuolat palaiko ryšį su e-dienyno sistemos administruojančiu asmeniu; 

7.16. teisės aktų nustatyta tvarka atsako už perkeltų į skaitmeninę laikmeną duomenų teisingumą, tikrumą ir autentiškumą. 
8. Laisvalaikio centro direktorius:

8.1. tvirtina priimamų mokinių sąrašus ir įsakymų kopijas teikia mokyklos TAMO elektroninio dienyno administratoriui;

8.2. tvirtina užsiėmimų tvarkaraščius ir įsakymo kopiją teikia Laisvalaikio centro TAMO elektroninio dienyno administratoriui;

8.3. užtikrina TAMO elektroninio dienyno veiklą, jo tvarkymą, informacijos saugumą, tikrumą ir patikimumą jame, elektroninio dienyno duomenų pagrindu dienyno sudarymą.
9. E-dienyną stebėti turi teisę:

9.1. Laisvalaikio centro direktorius – visus e-dienynus;

9.2. klasės vadovas, t.y. studijos/būrelio mokytojas – savo ugdomos studijos/būrelio mokinių e-dienynus;

9.3. mokinio tėvai (globėjai, rūpintojai) – vaiko (globotinio) e-dienyną;

9.4. mokinys – savo e-dienyną;

9.5. Laisvalaikio centro priežiūrą atliekantys asmenys – visus e-dienynus atskiru nurodymu (pavedimu), suderinę su Laisvalaikio centro direktoriumi.

10. Klasių vadovai (mokytojai):

10.1. rugsėjo 21 d patikrina savo studijos/būrelio mokinių sąrašus. Juos tikrina ir tikslina per visus mokslo metus;
10.2. patikrina savo studijos/būrelio pamokų tvarkaraštį, apie netikslumus informuoja sistemos administratorių;

10.3. instruktuoja mokinius bendraisiais klausimais, instruktažo lapus pasirašo klasės vadovas ir mokiniai, juos saugo. „Saugaus elgesio ir kitų instruktažų“ lapus įsega ir saugo atskirame segtuve savo darbo kabinete. Dienyno skyriaus „Saugaus elgesio ir kiti instruktažai“, sudaryto TAMO elektroninio dienyno duomenų pagrindu, lapai išspausdinami kiekvieną kartą atlikus instruktažą ir saugomi pagal dienynų saugojimo terminą;
10.4. praneša mokiniams prisijungimo prie TAMO elektroninio dienyno reikalingus duomenis;

10.5. praneša mokinio tėvams (globėjams, rūpintojams) prisijungimo prie savo vaiko elektroninio dienyno reikalingus duomenis;

10.6. vidaus žinutėmis bendrauja su mokiniais, jų tėvais (globėjais, rūpintojais), Laisvalaikio centro administracija;

10.7. per 7 darbo dienas po mokslo metų pabaigos sudaro mokinių mokymosi apskaitos suvestinių bylą ir perduoda Laisvalaikio centro TAMO elektroninio dienyno administratoriui; 
10.8. TAMO elektroniniame dienyne ne vėliau kaip per mėnesį nuo mokslo metų pradžios užpildo informaciją apie mokinius ir jų tėvus (globėjus, rūpintojus)(vardas, pavardė, adresas, telefono numeris, el. pašto adresas). 
10.9. sudaro savo asmeninį tvarkaraštį;

10.10. kasdien įveda pamokų duomenis: pamokos turinį, namų darbus, įvertinimus, pastabas ir komentarus mokiniams, pažymi neatvykusius mokinius.  

10.11. pasibaigus mėnesiui per 5 darbo dienas baigia pildyti TAMO elektroninį dienyną;

10.12. prireikus keisti informaciją užrakintose sistemos srityse, kreipiasi į Laisvalaikio centro TAMO elektroninio dienyno administratorių;

11. Sekretorius vidaus žinutėmis bendrauja su mokytojais, mokiniais, tėvais.

III SKYRIUS

INFORMACINĖ STRUKTŪRA

12. E-dienyne kaupiama informacija apie mokinių pasiekimus, lankomumą.

13. E-dienyne tvarkomi mokinių asmens duomenys: vardas, pavardė, gimimo data, klasė/grupė, mokslo metai, gyvenamoji vieta, elektroninio pašto adresai, telefono numeriai.

14. E-dienyne mokinių tėvai (globėjai, rūpintojai) gali suvesti asmens duomenis: vardą, pavardę, gyvenamąją vietą, elektroninio pašto adresą, telefono numerį.

IV SKYRIUS

ATSAKOMYBĖ

15. Laisvalaikio centro direktorius paskiria asmenį (TAMO elektroninio dienyno administratorių), atsakingą už TAMO elektroninio dienyno administravimo ir duomenų tikslinimo darbus bei asmenį atsakingą už nuostatų reikalavimų laikymosi priežiūrą.
16. Nuostatų reikalavimų privalo laikytis Laisvalaikio centro mokytojai ir kt. darbuotojai, dirbantys su TAMO elektroniniu dienynu.
V SKYRIUS

FUNKCINĖ STRUKTŪRA

17. E-dienynas integruojamas su Mokinių registru.

VI SKYRIUS

DIENYNO DUOMENŲ SAUGOJIMAS
18. Laisvalaikio centro TAMO elektroninio dienyno duomenys saugomi TAMO sistemos archyve, pagal patvirtintą Lietuvos respublikos švietimo, mokslo ir sporto ministro 2019 m. gruodžio 18d. įsakymą Nr. V-1511 „Dėl ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“.

VII SKYRIUS

FINANSAVIMAS

19. Už TAMO elektroninio dienyno naudojimą (licenciją) mokama pagal sudarytą sutartį kiekvieną mėnesį pagal pateiktą sąskaitą-faktūrą.

VIII SKYRIUS

BAIGIAMOSIOS NUOSTATOS

20. Nuostatus, jų pakeitimus, papildymus tvirtina Laisvalaikio centro direktorius. Nuostatai keičiami ir papildomi direktoriaus, Laisvalaikio centro bendruomenės atstovų iniciatyva.

21. Nuostatai skelbiami Laisvalaikio centro interneto svetainėje www.gvjl.lt.
22. Nuostatų reikalavimų privalo laikytis visi prieigą prie Laisvalaikio centro TAMO elektroninio dienyno turintys asmenys.

________________________________________________________
